“Terwyl ek oorkant die rekenaar sit, het ek iets nuuts, onthutsends aangevoel. Dalk sal jy iets soortgelyks ervaar as jy die eerste keer in ’n bestuurderlose motor ry. Of jou nuwe baas, ’n rekenaar, vir jou ’n opdrag gee.”
Daar is ook ’n ander kant. Voorstanders van AI redeneer die mens kan sy eie vermoëns versterk deur kragte saam te snoer met sy intelligente skepping. Dit kan dalk help om van die mensdom se groot vraagstukke, soos kanker en aardverwarming, te troef.
“Daar word gesê dit kan teen 2025 net so slim soos die mens wees, maar ek twyfel. Die ontwikkeling is nietemin baie vinnig. Wie sou tien jaar gelede kon voorspel as jy by ’n fabriek instap, is daar geen mens nie, net robotte?” sê prof. Basie von Solms, direkteur van die sentrum vir kubersekuriteit aan die Universiteit van Johannesburg.
’n Goeie idee, reken prof. Meyer. Maar in die afsienbare toekoms is die gevaar nie dat masjiene te slim raak en die wêreld probeer oorneem nie, die tipiese Hollywoodse Terminator-scenario. Dis eerder dat masjiene nog te dom is, en nog lank dom gaan wees. “Dis byvoorbeeld reeds moontlik om outonome wapens te bou wat self besluite kan neem. Dis tans egter baie gevaarlik – want dis nie goeie, intelligente besluite nie. Dis soos om ’n kleuter ’n wapen in die hand te stop.”
Terwyl die slimmes debatteer oor die grense wat nodig is om AI in te perk, is daar ’n meer onmiddellike kopsorg vir die samelewing. AI kan grootskaalse werkloosheid veroorsaak.
Robotte staan reeds in as seksmaats. Dit het inderdaad so gesofistikeerd geraak dat dit ’n bedreiging vir die wêreld se oudste beroep is, skryf die toekomskundige dr. Piet Muller op Netwerk24. “Seksbotte” word gemaak van ’n nuwe materiaal, Cyberskin, wat baie dieselfde as menslike vel voel. Dit kan selfs tot menslike temperatuur verhit word en vloeistowwe afskei. Voeg hierby kunsmatige intelligensie en jy het ’n “vriendin” wat soos ’n regte mens voel, reageer, praat en geluide maak. En boonop geprogrammeer kan word om jou seksuele voorkeure te onthou en daarvolgens te reageer, skryf hy. Soos Cliff Richard toeka al gesing het: “Got myself a crying, talking, sleeping, walking, living doll.”
Troos jouself daaraan: AI se vermoëns is tans nog baie beperk en veral kreatiewe denke is nie moontlik nie. Dis dalk juis waar die geleenthede vir die mens lê, by die ontginning daarvan.
Ons moet ons vrese besweer sodat ons die meeste uit die tegnologie en onsself kan put, skryf Kasparov in sy boek. Intelligente masjiene gaan toenemend meer geringe aspekte van kognisie oorneem, terwyl ons ons geesteslewe kan verryk met kreatiwiteit, nuuskierigheid, skoonheid en vreugde. “Dís wat ons waarlik mens maak, en nie spesifieke aktiwiteite of vaardighede soos die swaai van ’n hamer – of selfs die speel van skaak nie.”